سلوك المستهلك

سلوك المستهلك () علم ممكن يختصر ف انه علم دراسة امتا و ليه و ازاى الناس بيشتروا منتج او خدمه معينه و ايه اللى بيخلوهم يقررو انهم يختارو حاجه معينه من باقى الخدمات و السلع المحطوطه قدامهم. العلم دا بيتصنف غالبا انه تبع علم التسويق بس بالرغم من كدا اساسياته بتجمع مع , التسويق, علوم مختلفه زى  سايكولوچى و انثروپولوچى و اجتماع و اقتصاد. العلم دا بيتهم انه يفهم الناس بتفكر ازاى قبل و وقت و بعد ما بتشترى منتج او بتدفع تمن خدمه معينه و بكدا ممكن تستفيد من الموضوع دا و تحقق مكسب و فى نفس الوقت تدى للناس اللى هما عايزنه , كمان بتحاول انها تعرف ازاى تئثر و تقنع الناس سواء افراد او مجموعات زى عيله مثلا , و عملية اختيار الناس و معرفة شخصياتهم عشان توجه ليهم خدمه او منتج معين.قبل اى منتج او خدمه جديده تنزل السوق لازم يحصل دراسه لسلوك المستهلك فى المكان اللى المنتج او الخدمه نزلاه , عشان كل منطقه او بلد ليها ثقافه و طباع و شخصيه مختلفه عن التانيه و اللى ممكن يتقبل ف بلد ممكن مايتقبلش و يعتبر عيب و مش مقبول ف بلد تانيه, عشان يعرفو يحددو الطريقه و الاسلوب و السعر اللى هيدخلو المنتج الجديد او الخدمه الجديده للمستهلك و ازاى يقدر يشدهم ليها لو كانت حاجه جديده مش موجوده عندهم قبل كدا.

العلم دا كمان بيدرس الخصائص الفرديه للمستهلك من الثقافه و الحاله الاجتماعيه و الاقتصاديه و شخصيته و بيحاول يعرف ازاى بيشكل شخصيته او ثقافته اللى بتأثر على قرارته انه يشترى حاجه و كمان يعرف درجات التأثير الخارجيه  اللى بتأثر فى قرارته قد ايه و ازاى زى الاعلانات المركزه و الاعلانات اللى بتركز على اللاشعور بتاعه و كلام الاصحاب و الاهل على منتج معين كل دا بيأثر فيه بشكل ايجابى ولا لاء و ليه مش بيأثر فيه اساسا. سلوك المستهلك مش بيقف بس عند فهم ازاى الواحد بيفكر و بيقرر انه يشترى حاجه بس كمان بيدرس شعوره ايه قبل و بعد و وقت ما اشتراها كل دا بيزود المعلومات اللى ممكن تعرفهم ازاى يقدرو يحافظو على اللى اشترى المنتج و يبقى عنده ولاء و انه يحب المنتج او الخدمه دى.العلم دا بيعتبر علم مهم اوى فى التسويق خصوصا و فى البيزينس عموما.

 مصادر 
تصنيف:تسويق
تصنيف:سايكولوجيا